OpenLLM-France/wikimedia huggingface dataset:
# Comtat de Cavan

El comtat de Cavan (gaèlic irlandès An Cabhán) és un comtat de la província d'Ulster (República d'Irlanda). Fou creat per Elisabet I d'Anglaterra. Limita amb els comtats de Monaghan, Leitrim, Longford, Math, Westmeath a la República d'Irlanda, i el comtat de Fermanagh a Irlanda del Nord. El seu lema és Feardhacht is Fírinne (Masculinitat i veritat).

## Baronies

Hi ha vuit baronies històriques al comtat. Tot i que són unitats definides oficialment, no tenen cap funció administrativa. El seu estatut oficial ve definit per la Placename orders de 2003.
* Castlerahan (Caisleán Raithin)
* Clankee (Clann Chaoich)
* Clanmahon (Clann Mhathúna)
* Loughtee Lower (Lucht Tí Íochtarach)
* Loughtee Upper (Lucht Tí Uachtarach)
* Tullygarvey (Teallach Ghairbhíth)
* Tullyhunco (Teallach Dhúnchadha) - vegeu Killeshandra
* Tullyhaw (Teallach Eathach)

## Govern local

Cavan es divideix en quatre àrees electorals locals: Bailieborough, Ballyjamesduff, Belturbet i Cavan. Hi ha tres consells municipals: Cavan, Belturbet i Cootehill. Les eleccions locals de 2009 van recollir una participació del 64,48%, la més alta a Belturbet (70%).
| Partits | Escons | % de vots |
| Fine Gael | 13 | 45,3% |
| Fianna Fáil | 8 | 34,5% |
| Sinn Féin | 4 | 12% |
| Labour Party | 0 | 2,4% |
| Comhaontas Glas | 0 | 0,5% |
| Independent | 0 | 5,3% |

## Ciutats i viles

| ArvaghBailieboroughBallinaghBallyconnellBallyhaiseBallyjamesduffBallymagauran | BawnboyBelturbetBlacklionButlersbridgeCavanCootehillCrossdoney | DowraGlangevlinKilcogyKilleshandraKilnaleckKingscourtLough Gowna | MullaghMountnugentRedhillShercockStradoneSwanlinbarVirginia |

## Referències

* ↑ «Cavan County Council website».

## Enllaços externs

* Cavan County Council
* Cavan Heritage website
# Coacalco de Berriozábal

Coacalco de Berriózabal (del nàhuatl, que vol dir «casa del serp») és un municipi de l'estat de Mèxic. San Francisco Coacalco és la seva capçalera municipal i principal centre de població. Aquest municipi és a la part nord-occidental de l'estat de Mèxic. Limita al nord amb els municipis de Tultepec i Tecámac, al sud amb Ciutat de Mèxic, a l'oest amb Ecatepec de Morelos i a l'est amb Tultitlán.

## Referències

* ↑ Mazzoco Montoya, Alberto; Rangel García, Armando. «Coacalco» (en castellà). Enciclopedia de Los Municipios y Delegaciones de México. Estat de Mèxic. Arxivat de l'original el 2017-07-21. [Consulta: 4 març 2016].

## Enllaços externs

* «Coacalco» (en castellà). Estat de Mèxic.
# Changane

Changane és un riu de Moçambic.
Neix prop de la frontera amb Zimbàbue, a la província de Gaza. Creua aquesta província en direcció est i a la província d'Inhambane gira cap al sud fins que, prop de la vila de Chibuto, troba el riu Limpopo en el que desaigua, a uns 50 de la seva desembocadura al costat de la ciutat de Xai-Xai.

## Referències

* ↑ «Environmental Flows - Limpopo River Awareness Kit». Arxivat de l'original el 2023-05-12. [Consulta: 12 maig 2023].
* ↑ «Major Rivers Of Mozambique» (en anglès americà), 25-04-2017. [Consulta: 12 maig 2023].
* ↑ «Drought impact mitigation and prevention in the Limpopo River Basin». [Consulta: 12 maig 2023].
* ↑ «Mozambique - Zambezi River, Cahora Bassa Dam, Hydroelectric Dams, Red Clay Soils | Britannica» (en anglès). [Consulta: 12 maig 2023].
* ↑ Saveca, Paulo Sérgio Lourenço; Abi, Attoumane; Stigter, Tibor Yvan; Lukas, Eelco; Fourie, Francois «Assessing Groundwater Dynamics and Hydrological Processes in the Sand River Deposits of the Limpopo River, Mozambique». Frontiers in Water, 3, 2022. DOI: 10.3389/frwa.2021.731642/full. ISSN: 2624-9375.
# Changbaiïta

La changbaiïta és un mineral de la classe dels òxids. Va ser anomenada en honor de les muntanyes Changbai, situades entre la República Popular de la Xina i Corea del Nord, on es troba la localitat tipus d'aquest mineral.

## Característiques

La changbaiïta és un òxid de fórmula química PbNb₂O₆. Cristal·litza en el sistema trigonal en forma de cristalls tabulars o esfèrules, de fins a 5 mm, mostrant {0001}, {0001}, {0111}, {1011}, {1012}, {0112} i {1120}. La seva duresa a l'escala de Mohs és 5,5.

## Formació i jaciments

La changbaiïta es forma en filons i cavitats plens de kaolinita en granits potàssics. Va ser descoberta al ont Gang, a Ji'an (Tonghua, Jilin, República Popular de la Xina). També ha estat descrita a les prospeccions Round Top, al pics Sierra Blanca (Comtat de Hudspeth, Texa, Estats Units).
Sol trobar-se associada a altres minerals com: kaolinita, quars, i feldespat potàssic.

## Referències

* 1 2 «Changbaiite» (en anglès). Mindat. [Consulta: 7 novembre 2015].
* 1 2 3 «Changbaiite» (en anglès). Handbook of Mineralogy. Arxivat de l'original el 8 de maig 2019. [Consulta: 21 febrer 2018].
# Cindy Arlette Contreras Bautista

Cindy Arlette Contreras Bautista (Ayacucho, 26 de juny de 1990) és una assessora legal i advocada de dones peruana. És una de les destinatàries del Premi Internacional Dona Coratge i del Premi del Valor, i també forma part de la llista TIME de les 100 persones més influents.

## Agressió

Contreras va esdevenir notícia després de patir una agressió en un hotel d'Ayacucho per part del seu nòvio, Adriano Pozo Arias, el 15 de juliol del 2015. Les càmeres de seguretat la van gravar mentre cridava, era copejada i arrossegada agafada pels cabells. Amb aquest atac va patir una ferida a la cama, el que l'obligava a anar amb crosses. Contreras guanyà notorietat amb la seva demanda a la justícia i va pressionar amb el seu cas als mitjans de comunicació.
L'evidència contra el seu assaltant va ser suficient per a una condemna, però un grup de tres jutges va decidir que la sentència del juliol de 2016 s'havia de suspendre. La violència vers ella i el tractament que va rebre va fer que el moviment ciutadà NiUnaMenos donés suport a la seva causa. El març a Lima se celebrà la manifestació més gran que hi havia hagut mai al Perú. Al novembre de 2016, el Tribunal d'Apel·lació de la Cort Superior d'Ayacucho va ordenar un nou judici amb càrrecs addicionals relacionats amb d'intent de violació i l'intent de femicidi.

## Reconeixement

L'any 2017, l'advocada Arlette Contreras va ser reconeguda pel departament d'Estat dels EUA que la va escollir amb dotze més per rebre el Premi Internacional Dona Coratge a Washington. També va ser escollida com a "Icona" per la revista Time per a la seva llista de les 100 persones més influents.

## Referències

* ↑ «Cindy Arlette Contreras Bautista: The World's 100 Most Influential People». [Consulta: 16 agost 2017].
* ↑ «Minuto a minuto de la agresión de Adriano Pozo a Cindy Contreras». Frecuencia Latina, 19-07-2015. [Consulta: 13 agost 2016].
* ↑ Beatríz Pascual Macías. «Arlette Contreras, la mujer que venció al dolor y lucha contra los femicidios». El País, 29-03-2017. [Consulta: 23 agost 2017].
* 1 2 «Cindy Arlette Contreras Bautista: The World's 100 Most Influential People». [Consulta: 16 agost 2017].
* ↑ «Corte Superior de Justicia de Ayacucho, Juzgado Penal Colegiado de Huamanga. Expediente 01641-2015-0501-JR-PE-01. Sentencia.» (en castellà), 2016. [Consulta: 13 agost 2016].
* ↑ «El Perú de pie contra la violencia de género» (en castellà). Diario UNO, 14-08-2016. Arxivat de l'original el 21 d’octubre 2016. [Consulta: 14 agost 2016].
* ↑ «Caso Arlette Contreras: declaran nula sentencia contra Adriano Pozo, Con la finalidad de que se inicie un nuevo proceso que incluya los delitos de violación e intento de feminicidio». Exitosa, 18-11-2016. Arxivat de l'original el 24 de juny 2017. [Consulta: 23 agost 2017].
# Construcció tova amb mongetes bullides

Construcció tova amb mongetes bullides (Premonició de la Guerra Civil) és un quadre realitzat pel pintor Salvador Dalí el 1936. L'obra, d'estil surrealista, està pintada a l'oli sobre llenç i fa 100 × 99 cm. Actualment es troba en el Philadelphia Museum of Art.

## Composició

Aquesta obra és una de les més agressives pintades mai. Mostra l'horror de la Guerra Civil espanyola que es va iniciar l'any en què va ser pintada. En realitat, Dalí va acabar l'obra sis mesos abans de l'esclat de la guerra i, fins que va passar aquest esdeveniment, la pintura no va tenir el subtítol "Premonició de la Guerra Civil". Així i tot, Dalí intuïa la imminència d'una guerra i pinta un monstre amorf de carns que s'escanyen les unes amb les altres.
La figura està constituïda per una cama i una extremitat de la qual en sorgeix una altra. Aquestes dues parts s'intenten esbocinar. Sota el monstre amorf hi ha un peu, el qual té un dit de grans dimensions. A dalt hi ha un cap somrient inclinat cap amunt, que sembla encegat pel sol. Aquest cap recorda molt la pintura de Francisco de Goya y Lucientes Saturn devorant un fill, de caràcter ombrívol i terrorífic.
La pintura també s'inspira en El Colós de Goya, obra suggerida pels horrors de la invasió d'Espanya durant les guerres napoleòniques. No obstant això, la creació de Dalí és encara més visionària que la de Goya.
Com en altres obres de Dalí, l'element principal del títol del quadre (les mongetes o fesols) es troben en una part minúscula del quadre, només com un element secundari, recordant La girafa cremant que surt en un tercer pla molt allunyat. Les mongetes cuites són una de les freqüents al·lusions de Dalí al menjar en les seves obres. Reflecteixen el caràcter nutritiu que ell atorga fins i tot a l'arquitectura:
| « | Només cal dir que el model no podria existir per a mi si no és en forma de metàfora intestinal. No només el model, sinó la mateixa objectivitat ha estat menjar. Per tant, jo no puc pintar més que a través de certs sistemes de deliri de la digestió. | » |
Al centre del quadre hi ha un paravent i, a l'esquerra, un home, còpia d'una altra pintura de Dalí, El farmacèutic de l'Empordà, que no busca absolutament res.
El fons és un paisatge rocós, semidesèrtic i muntanyenc. El cel, pintat d'una forma extraordinària, mostra alguns núvols de color verd clar i blau fosc. L'escena es desenvolupa a l'Empordà, a la zona de Cadaqués, Figueres i Port Lligat, els llocs més propers a Dalí. Dalí ja havia tingut una breu experiència de guerra civil quan, el 1934, es va proclamar la República Catalana i el pintor va fugir a França a causa dels desordres produïts.

## Bibliografia

* Porcu, Constantí (2005). Els grans genis de l'art contemporani - El segle xx - Dalí. Unitat Editorial S.A. ISBN 84-96507-83-1.
# Coll de l'Eixam

El Coll de l'Eixam és una collada situada a 964,2 m alt en el terme comunal de Sant Llorenç de Cerdans, a la comarca del Vallespir (Catalunya del Nord), però a prop del termenal amb Costoja. Està situat al sud del terme, al sud del Bosc de la Vila i al sud-oest del Coll del Toron, a llevant del Comall Fosc.

## Referències

* ↑ El Coll de l'Eixam en els ortofotomapes de l'IGN
# Coll de l'Era

El Coll de l'Era és una collada de muntanya situada a 1.653,5 m alt en el límit dels termes comunals de Llo i de Sallagosa, tots dos de la comarca de l'Alta Cerdanya, a la Catalunya del Nord, a la dreta del Rec de Galamany.
És en el terç septentrional del límit sud-oest de la comuna, al termenal amb Sallagosa. És proper a l'oest del Puig de Montcald i al sud-est del Coll del Forn i del Serrat del Senyal de Llosers.

## Referències

* ↑ El Coll de l'Era en els ortofotomapes de l'IGN
# Complex de llançament 13

El complex de llançament 13 (LC-13) va ser el conjunt de grans instal·lacions dins del Centre Espacial John F. Kennedy situat a Cap Canaveral, Florida (EUA), el tercer més al sud dels complexos de llançament originals coneguts com a Missile Row, que ve entre el LC-12 i LC-14. El LC-13 actualment està arrendat per SpaceX i ha estat renovat per al seu ús com a Landing Zone 1 i Landing Zone 2, la zona d'aterratge de la costa est de les etapes primàries dels vehicles de llançament Falcon 9 i Falcon Heavy.
LC-13 va ser utilitzat originalment per als llançaments de prova del SM-65 Atlas i posteriorment per al llançament d'Atlas operatius de 1958 a 1978. Va ser la que més s'ha utilitzat i més llarg dels quatre complexos Atlas originals. Va estar inactiu entre 1980 i 2015.
El 16 d'abril de 1984, es va afegir al Registre Nacional de Llocs Històrics dels Estats Units; no obstant això, no es va mantenir i es va deteriorar progressivament. El 6 d'agost de 2005, la torre de servei mòbil va ser enderrocada com a precaució de seguretat deguda a danys estructurals per corrosió. El fortí militar va ser demolit el 2012.
LC-13 estava en propietat del Govern dels EUA i va ser originalment controlat per la Forces Aèries dels Estats Units d'Amèrica. Va ser transferit a la NASA el 1964 i va tornar a la Força Aèria el 1970. El gener de 2015, el sòl i les instal·lacions restants del LC-13 van ser arrendades a SpaceX per cinc anys.

## Notes

* ↑ Les quatre complexos Atlas originals van ser LC-11, 12, 13 i 14.
* ↑ L'estructura era tan inestable que no es podia desmantellar de manera segura i havia de ser enderrocada amb una explosió controlada abans que es pogués desmuntar. Això es va convertir en el mètode estàndard de desmantellament de complexos de llançament a Cap Canaveral i va ser utilitzat en la demolició de LC-41, LC-36 i LC-40.

## Referències

* ↑ «SpaceX Leases Florida Launch Pad for Rocket Landings». Space.com, 10-02-2015 [Consulta: 12 febrer 2015]. «Còpia arxivada». Arxivat de l'original el 2015-02-12. [Consulta: 21 maig 2018].
* ↑ «Spaceflight Now - Breaking News - Historic Cape Canaveral launch pad toppled».
* ↑ «Launch Complex 13». afspacemuseum.org. Arxivat de l'original el 2018-10-10. [Consulta: 21 maig 2018].
* ↑ «SpaceX leases property for landing pads at Cape Canaveral, Vandenberg». Spaceflight Now, 17-02-2015 [Consulta: 19 febrer 2015].

## Enllaços externs

* Cape Canaveral AFS Virtual Tour
* Launch Complex 13, Air Force Space and Missile Museum Arxivat 2018-10-10 a Wayback Machine., Cape Canaveral, Florida
* Proposed vertical landing facility at LC 13, Draft Environmental Impact Statement, October 2014, 45th Space Wing, Patrick Air Force Base.
# Comtat de Morton

«Comtat de Morton» té aquests significats:
* Comtat de Morton (Dakota del Nord)
* Comtat de Morton (Kansas)
# Comtat de Motrico

El Comtat de Motrico és un títol nobiliari espanyol concedit per Alfons XIII en 1908 a l'enginyer de camins Evaristo de Churruca y Brunet.
A principis del segle XX l'enginyer de ports i camins Evaristo de Churruca y Brunet, havia realitzat una nova aportació d'importància a la societat, en liderar durant dècades i concloure amb èxit les obres del Port Exterior de Bilbao. Per això Alfons XIII li va concedir el títol de Comte de Motrico en 1908.
La seva denominació fa referència al municipi de Mutriku, Guipúscoa, País Basc.

## Comtes de Motrico

| | Titular | Període |
| Creació per Alfons XIII |||
| I | Evaristo de Churruca y Brunet | 1908-1917 |
| II | José de Churruca y Calbetón | 1917- ? |
| III | Evaristo de Churruca i Zubiría | ? -1938 |
| IV | María de les Mercès de Churruca y Zubiría | 1956-1992 |
| V | Enrique de Areilza y Churruca | 1992-actual titular |

## Història dels comtes de Motrico

Evaristo de Churruca y Brunet, (.-1917), I comte de Motrico.
* Va casar-se amb Ramona Calbetón y Blanchón. El va succeir el seu fill:
José de Churruca y Calbetón (1875-.), II comte de Motrico.
* Va casar-se amb María de les Mercès de Zubiría i Urízar. El va succeir el seu fill:
Evaristo de Churruca i Zubiría (1906-1938), III comte de Motrico. El va succeir la seva germana:
María Mercedes de Churruca i Zubiría (1908-.), IV comtessa de Motrico.
* Va casar-se amb José María de Areilza y Martínez de Rodas, II marquès de Santa Rosa del Río, III comte de Rodas. La va succeir el seu fill:
Enrique de Areilza y Churruca, V comte de Motrico, IV comte de Rodas.
* Va casar-se amb Pilar de Carvajal y Urquijo.

## Presumpte hereu

El presumpte hereu del Comtat de Motrico, és José María de Areilza y Carvajal, fill del V comte de Motrico, qui ja és V comte de Rodas.

### Família Churruca

La família Churruca, durant generacions, va donar naixement a nombrosos marins, alts funcionaris i militars que van ser molt destacats; sobretot Cosme Damián Churruca y Elorza, heroi de la batalla de Trafalgar i el seu germà Julián Baldomero Churruca, gran bascòfil i heroi de la Guerra del Francès.
La primitiva casa pairal del llinatge es troba a Soraluze (Guipúscoa), encara que la família es va traslladar en el s. XVII a Mutriku, en el casc del qual es troba la casa coneguda com a Arrietakua o Casa de Churruca. Va ser manada construir per un insigne avantpassat, l'almirall Antonio de Gaztañeta. A Mutriku els Churruca van ocupar tradicionalment càrrecs a l'ajuntament de la vila, segons les regles fixades en l'Antic Règim.
Per haver liderat durant dècades i haver-hi conclòs amb èxit les obres del Port Exterior de Bilbao; en memòria de l'heroi de la batalla de Trafalgar, Alfons XIII va atorgar al nebot d'aquest, Evaristo de Churruca y Brunet, el títol de comte de Churruca en 1908.
Posteriorment, li va ser concedit al seu fill, Alfonso de Churruca y Calbetón, per Francisco Franco, en 1969, el títol de Comte d'El Abra.

## Referències

* ↑ José de Churruca y Calbetón a geneall.net

## Enllaços externs

* El cognom Churruca
# Comtat de Murray

«Comtat de Murray» té aquests significats:
* Austràlia:
** Comtat de Murray (Nova Gal·les del Sud)
** Comtat de Murray (Austràlia Occidental)
* Estats Units:
** Comtat de Murray (Geòrgia)
** Comtat de Murray (Minnesota)
** Comtat de Murray (Oklahoma)
# Conjunt de nivell

En matemàtiques, un conjunt de nivell d'una funció real f de n variables és un conjunt de la forma
    $L_{c}(f)=\left\{(x_{1},\cdots ,x_{n})\,\mid \,f(x_{1},\cdots ,x_{n})=c\right\}~,$
és a dir, és un conjunt en el qual la funció pren un valor constant c. Un conjunt de nivell és un cas especial d'antecedent.
Quan el nombre de variables és dos, el conjunt de nivell sol ser una corba que s'anomena corba de nivell, línia de contorn o isolínia. Quan n = 3, el conjunt de nivell s'anomena superfície de nivell o isosuperfície. Per valors de n més elevats, el conjunt de nivell és una hipersuperfície de nivell.
Un conjunt de la forma
    $L_{c}^{-}(f)=\left\{(x_{1},\cdots ,x_{n})\,\mid \,f(x_{1},\cdots ,x_{n})\leq c\right\}$
s'anomena conjunt de subnivell de f (o, alternativament, un conjunt de nivell inferior de f).
    $L_{c}^{+}(f)=\left\{(x_{1},\cdots ,x_{n})\,\mid \,f(x_{1},\cdots ,x_{n})\geq c\right\}$
s'anomena un conjunt de supernivell de f.
Hi ha aplicacions de les corbes de nivell en cartografia, meteorologia, i en electromagnetisme.

## Propietats

* El gradient de f en un punt és perpendicular al conjunt de nivell de f en aquest punt.
* Els conjunts de subnivell d'una funció convexa són convexos (a la inversa, generalment, no es compleix).

## Referències

* ↑ Voitsekhovskii, M.I.. Michiel Hazewinkel (ed.). L/l058220. Encyclopedia of Mathematics (en anglès). Springer, 2001. ISBN 978-1-55608-010-4.
* ↑ Weisstein, Eric W., «Level Set» a MathWorld (en anglès).

## Vegeu també

* Epigraf
* Mètode del conjunt de nivell
# Conjunt de nou cases entre mitgeres

El Conjunt de nou cases entre mitgeres és una obra de Sant Sadurní d'Anoia (Alt Penedès) inclosa a l'Inventari del Patrimoni Arquitectònic de Catalunya.

## Descripció

Els habitatges estan situats en un nucli de construccions populars i industrials (indústria del xampany), i formen una plaça amb arbres. Es tracta d'un conjunt de nou cases entre mitgeres construïdes en una única fase. Presenten planta baixa i un pis sota coberta de teula àrab a dues vessants. La distribució de les parcel·les i de l'interior de l'habitatge s'indica en el croquis. Adaptació a les funcions agrícoles.

## Referències

* ↑ «Conjunt de nou cases entre mitgeres». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 23 octubre 2017].
# Cornelia de lusu

Cornelia de lusu ('Cornèlia sobre el joc') va ser una llei romana, potser establerta pel dictador Luci Corneli Sul·la l'any 673 ab urbe condita (81 aC), que prohibia apostar diners als jocs d'atzar, exceptuant el llançament de disc, les carreres a peu, els salts, la lluita i la manipulació de la llança. Al segle i la llei Publicia de lusu la va confirmar i posteriorment ho va fer la llei Titia de lusu.

## Referències

* ↑ Puente y Franco, Antonio de. Historia de las leyes, plebiscitos y senadoconsultos más notables des de la fundación de Roma hasta Justiniano. Madrid: Imprenta de Vicente de Lalama, 1840, p. 39 [Consulta: 11 abril 2022].
# Cornelia de majestatis

Cornelia de majestatis va ser una llei romana que considerava reus de traïció (delicte de majestas) als que impedien exercir el seu ofici a un magistrat, als qui tenien el govern d'una província i en traguessin l'exèrcit per fer la guerra, als qui sollevessin tropes o perdonessin als caps enemics presoners, als qui no sostinguessin la seva jurisdicció i als ciutadans que servissin a un rei estranger. La pena era el desterrament o la privació de l'aigua i del foc, i s'admetia com a prova el testimoni de dones i esclaus, quedant exempts de càstig els calumniadors. Els culpables d'aquest delicte podien ser sotmesos a turment a diferència del que passava amb els ciutadans en altres delictes.
Es pensa que la va posar en vigor Luci Corneli Sul·la cap a l'any 80 aC i es va mantenir en vigor fins al temps de Juli Cèsar, l'any 49 aC. Un segon capítol poc conegut d'aquesta llei tractava de les difamacions públiques dels ciutadans, que prohibia expressament.

## Referències

* ↑ Puente y Franco, Antonio de. Historia de las leyes, plebiscitos y senadoconsultos más notables des de la fundación de Roma hasta Justiniano. Madrid: Imprenta de Vicente de Lalama, 1840, p. 39-40.
# Cornelia de proscriptiones et proscriptis

Cornelia de proscriptione et proscriptis va ser una llei romana de Luci Corneli Sul·la establerta l'any 672 de la fundació de Roma (81 aC) quan ja havia vençut els partidaris de Mari, on establia llargues llistes de proscrits.
La proposta de la llei la va fer el cònsol Luci Valeri Flac i va ser votada als comicis centuriats. La llei també prohibia donar asil a un proscrit fins i tot si eren el pare, el fill o el germà. Premiava amb dos talents al qui matava a un proscrit fins i tot si ho feia un esclau o un parent directe. Confiscava els seus béns que es venien en subhasta, i excloïa als seus descendents de les magistratures. Es diu que el cònsol Gai Cecili Metel Caprari va dir en veure les llistes: "Sobre qui governarem, si hem matat als qui anaven armats a la guerra i ara matem als qui no van armats a la pau?". Aquesta llei la va abolir Juli Cèsar amb la llei Julia proscriptorum.

## Referències

* ↑ Puente y Franco, Antonio de. Historia de las leyes, plebiscitos y senadoconsultos más notables des de la fundación de Roma hasta Justiniano. Madrid: Imprenta de Vicente de Lalama, 1840, p. 43 [Consulta: 8 abril 2022].
# Cornelia agraria

Cornelia agraria va ser el nom d'una llei de l'antiga Roma, que va establir el dictador Luci Corneli Sul·la.
Aquesta llei determinava la privació de la ciutadania de molts habitants d'Etrúria i Latium, especialment a Volaterrae i Faesulae. Van conservar únicament el dret de comercium, i bona part de les seves terres van ser expropiades per l'estat i donades als colons militars veterans de l'exèrcit de Sul·la. També es declaraven Ager publicus, de domini públic, les terres dels proscrits, que igualment van ser entregades als veterans.

## Referències

* ↑ Puente y Franco, Antonio de. Historia de las leyes, plebiscitos y senadoconsultos más notables des de la fundación de Roma hasta Justiniano. Madrid: Imprenta de Vicente de Lalama, 1840, p. 34.